Spolu s predsedom TSK Štefanom Štefancom ste sa zúčastnili dvojdňového seminára v Norrbottene vo Švédsku. Môžete nám povedať, s akými témami bol spojený?
Prvého a druhého júla sme spoločne navštívili mesto Porjus vo Švédsku, kde sa konal seminár na tému Obnoviteľných alternatívnych zdrojov energie. Hlavným cieľom bola výmena skúseností ohľadom spomínanej problematiky medzi jednotlivými európskymi regiónmi. Spoločne sme rokovali v troch pracovných skupinách. V posledných rokoch znepokojenie s globálnym otepľovaním a škodlivé účinky emisií vytvorili nové požiadavky na dlhodobú udržateľnosť energií, preto sme si v prvej skupine navzájom vymenili skúsenosti spojené s využívaním vetra, slnečnej energie a vody pri výrobe elektriny. Už teraz je pospolitým cieľom EÚ zdvojnásobiť podiel obnoviteľných energií do roku 2010 zo 6 perc. na 12 perc.
Druhou pracovnou témou bolo znižovanie energetickej spotreby, optimálne výnosy tepla a alternatívne zdroje tepla. Určite je to zaujímavý námet, pretože energia využívaná v stavebníctve, na kúrenie, chladenie a svietenie tvorí 40 percent celkovej spotreby energie v európskych krajinách. Integráciou nových technológií a rozumné využívanie energie prispejú ku globálnemu zníženiu spotreby energie.
Poslednou, ale veľmi pálčivou témou spoločných rokovaní bola snaha nájsť riešenia vzrastajúcich obáv zo znečistenia životného prostredia používaním motorových vozidiel a problémov mestskej hromadnej dopravy. Hlavným cieľom tohto nášho spoločného stretnutia bola výmena regionálnych skúseností a projektov, ako aj nadviazanie nových partnerstiev, ktoré by viedli k vyriešeniu všetkých vyššie uvedených problémov. Verím, že sa nám to spoločne podarí.